Norsk stjernelag klare for ny film
Skuespilleren som er kjent fra en rekke norske filmer er klar for en ny norsk-nederlandsk film kalt «Aldri sove mer». Filmen er basert på boken «Nooit meer slapen» av nederlandske Willem Frederik Herman fra 1966. Boken er den mest populære i moderne tid i Nederland. Den handler om to unge geologers ekspedisjon på Finnmarksvidda, på leting etter meteoritter. Med seg i filmen får Hagen både Anders Baasmo Christiansen og Thorbjørn Harr. - Noe av det filmen handler om er det å forlate det man kommer fra og reise til et sted der det ikke er noe annet enn et møte med omgivelser som er ganske ubarmhjertige og krevende. Da kommer man jo til slutt ansikt til ansikt med seg selv. Det er den reisen vi er på i filmen, sier Hagen. Det er ikke bare på film det er forandringer i Hagens liv. I disse dager pakker nemlig 33-åringen sakene og flytter til «söta bror». - Jeg flytter til Stockholm med kjæresten min Evelyn. I første omgang blir vi der et år. - Hvordan blir det med innspillingen da? - Vi har begge to bak oss et par år med veldig mye reising og nå trengte vi en ny base en stund. Når man jobber prosjektbasert med film slik jeg gjør mye for tiden så kan man egentlig bo litt hvor som helst. Og hun er jo svensk så da ble Stockholm et naturlig valg, sier han. og legger til: - Fin kjæreste og fin by, jeg tror jeg skal få det bra. Mer er det vel ikke å si om det egentlig, sier skuespilleren til VG. Gleder seg «Aldri sove mer» utspiller seg i heftig, norsk natur. Filmen regisseres av av nederlandske Boudewijn Koole. Innspillingen skal foregå på FilmCamp i Troms, noe Hagen er svært fornøyd med. - Vi kunne fort havnet i en situasjon hvor vi måtte ha flyttet produksjonen til et annet land fordi det blir for dyrt å gjøre det i Norge. Det syns jeg hadde vært veldig trist. Jeg tenker at det er litt typisk norsk å ikke se de enorme verdiene som ligger i det uberørte norske landskapet som vi er så privilegerte å få leve i. I hovedrollen som studenten Alfred Issendorf møter vi nederlandske Reinout Scholten van Aschat. Pål Sverre Hagen spiller den norske studenten Arne som forsøker å guide den nederlandske medstudenten i møte med barsk norsk natur. Noe av det Hagen syns er aller morsomst med materialet er det unorske blikket på Norge. Møtet med norsk natur og kultur blir ikke bare lett for nederlenderen: - Vi blir representanter for Norge, noe som er veldig eksotisk for hovedpersonen, sier han og legger til: - Når vi reiser til andre land har vi et annet blikk. Vi opplever ting som kan være utfordrende, som de som bor der ikke tenker over. Blir sammensveiset gjeng Rollefigurene i filmen får tøffe utfordringer bare ved å være ute i norsk natur. Hagen ser derimot ikke på fjellet som særlig krevende. - Mange av de tingene som blir sett på av denne nederlenderen som spesielt, opplever jeg som veldig normalt. Både jeg, Thorbjørn og Anders er glad i å være ute og gleder oss til å lage fjellfilm. Alle de tre norske skuespillerne har jobbet sammen i ulike prosjekter før, og Hagen ser frem til at opptakene begynner 7. august. - Først og fremst er det kjekt å være sammen en fin gjeng. Vi gleder oss alle tre. Under filmproduksjon blir man ofte en veldig sammensveiset gjeng. Det er ikke noe annet å gjøre når man er på location enn å ha det så hyggelig man kan med de andre som er der. Det er en veldig viktig del av produksjonen. Det er ikke bare kameratskapet Hagen ser frem til med filmen. Han håper også på å få tid til å nyte det naturen har å by på. - Vi får så mye gratis av å lage film i naturen. Jeg skal ha med fiskestang og se om jeg får fisket litt ørret innimellom, sier han med et smil. Godt nok forberedt Rollefiguren Hagen spiller blir tett knyttet til utstyret han bruker å ha med på tur og vil helst ikke kaste noe. Det er noe skuespilleren kjenner seg igjen i, samtidig som han verdsetter kvalitetsutstyr som regntøy og telt. - Om jeg hadde hatt en tidsmaskin og reist til en annen tid, tror jeg noe av det vi hadde savnet mest var skikkelige klær. Jeg tror ikke at vi i det daglige tenker ordentlig over det. Selv om det meste av innspillingen til filmen skal foregå på fjellet i Norge, har ikke skuespilleren gjort noen spesielle forberedelser for å takle det naturen måtte ha å by på. - Jeg tror vi hviler tungt på vår bakgrunn som nordmenn, sier han med glimt i øyet og viser til sine norske medskuespillere. Pål Sverre Hagen vant Amanda-pris for hovedrollen som Thor Heyerdahl i storfilmen «Kon-Tiki» fra 2012. I år er han nominert i samme kategori for rollen og sin innsats som kokainbaronen «Greven», i filmen «Kraftidioten».
Om en uke venter nye utfordringer for Pål Sverre Hagen (33). Han begynner med ny filminnspilling og flytter til Stockholm med sin svenske kjæreste.